Jubilārs allaž dāvā svētkus, bet uz jubileju mēs ejam ar dāvanām. Ar šo vienkāršo patiesību mūsu šī vakara Monopola viesis devies uz dzimšanas dienu. Un diena izrādās vesels gads, bet jubilārs – mūsu mīļā Latvija. Iepazīstamies – amatnieks, kokgriezējs, vīrs, kurš uzdāvināja Latvijai 100 koka karotes, Vilnis Ozoliņš.
"Tāpēc, ka es ļoti mīlu Latviju," par to, kāpēc izvēlējies veidot simts oša koka karotes Latvijas simtgadē, stāsta Vilnis Ozoliņš.
Viņš atklāj, ka šaubījies par materiāla izvēli, jo lasījis, ka karoti negatavo no ozolā, jo tā ātri kļūstot melna. Bet melnas jau ar laiku no lietošanas kļūst visas karotes. Osi izvēlējies kā nākamo cēlkoku pēc ozola.
Lai arī meistara darinātās karotes ir domātas kā suvenīrs, ar laiku tās noteikti var arī praktiski lietot.
"Droši var likt zupas katlā, jo tā nav lakota, viegli beicēta ar olīveļļu, lai neizlaistu no darbnīcas pliku koku. Eļļa jau izceļ rakstu," bilst 84 gadus vecais meistars.